
"Mi ta extremadamente honra cu nan a bishita Aruba pa scucha nos 
necesidadnan y pa wak unda nan por brinda asistencia" 

Representanten di 9 agencia di Nacionnan Uni ta na Aruba 
pa reuni cu Gobierno, departamentonan publico y semi- 
publico y NGO's nan. E meta di nan bishita ta pa scucha kico 
ta e necesidadnan di pais Aruba y unda nan lo por asisti den 
implementacion di diferente proyecto. 


Diahuebs 2 di februari, e prome reunion tabata cu Conseho 
di Minister na unda a trece dilanti kico ta e vision di Gobierno 
y e retonan cu tin. Gobierno a duna un presentacion di e 
landspakket y e reformanan cu ta trahando riba dje. Akita unda 
e agencianan di Nacionnan Uni a duna un indicacion unda nan 
lo por brinda asistencia. Nacionnan Uni ta trahando ya caba 
pa un tempo cu pais Aruba riba varios proyecto y ta wak con e 
isla ta desaroyando. Awor pa prome biaha den historia di pais 
Aruba a bin asina hopi agencia di Nacionnan Uni hunto cu e 
meta pa wak unda nan por asisti Aruba mas coherentemente, 
no riba proyectonan separa pero riba un proyecto integral. 


Despues di e reunion cu Conseho di Minister, tabata tin 
un session hopi intenso y interactivo cu e hefennan di 
deparatmento y directoranan di sector publico y semi-publico. 


E reunion tabata uno hopi largo pero productivo, na unda tur 
hende a trece dilanti kico nan ta pensa cu Aruba mester haci. 
Aki tambe e agencianan di Nacionnan Uni a indica na unda 
nan lo por brinda asistencia. 


Mas atardi a sigui cu un di dos session cu e NGO's cu ta traha 
riba tereno cultural, caricativo, social y educativo. Durante e 
session aki, nan tabata tin e oportunidad pa duna nan ideanan 
di kico mester pasa pa Aruba tin un desaroyo realmente 
inclusivo cu tur hende por mira progreso y bienestar. Aparte 
di e reunionnan aki, nan tambe tin sessionnan individual cu 
departamentonan, instancianan y ministernan. 


Na final di e reunionnan, nan lo presenta un rapport mustando 
na unda nan lo duna asistencia, no solamente pa Aruba su 
recuperacion despues di Covid pero pa sali padilanti y crea 
progreso y bienestar pa henter Aruba. 


"Mi ta extremadamente honra cu nan a bishita Aruba pa scucha 
nos necesidadnan y pa wak unda nan por brinda asistencia," 
Prome Minister Evelyn Wever-Croes a expresa. 

Prome Minister Evelyn Wever-Croes: 
Na nan despedida 


Despues di nan bishita cortico pero intensivo na Aruba, Rey 
Willem Alexander, Reina Maxima y Prinses Amalia a siqui 
rumbo pa Corsou cu boto di Marina Real. Na nan despedida, 
Prome Minister Evelyn Wever-Croes, den nomber di Gobierno 
di Aruba y den nomber di tur ciudadano, a gradici Famia Real 
pa nan bishita na Aruba. 


Famia Real tambe a expresa cu nan ta hopi contento, satisfecho 
y agradeci pa e recibimento cu nan a haya di pueblo di Aruba. 
Mientras nan tawata duna otro man pa despedi, Rey Willem 
Alexander a gradici Prome Minister hopi mes y alabes a pidi 
Prome Minister pa pasa su gratitud na Conseho di Minister 
y tambe na henter e pueblo di Aruba pa ricibi e, Su señora 
esposa y nan yiu muhe, Prinses Amelia, cu un caluroso bon 
bini. 


Rey Willem Alexander y su famia a sinti nan mes hopi na cas 
y nan a sinti tambe cu tin un stimacion y aprecio grandi pa 
Famia Real na Aruba y ta aprecia e forma cu Aruba a ricibi nan. 
Tambe nan a aprecia di mira cu nos hendenan, no solamente 
tin aprecio pa nan sino cu nos ta un pueblo luchado pa bay 
dilanti. 


Reina Maxima tambe a expresa palabranan di gradicimento 

pa e organisacion v tur locual cu a wordo prepara pa nan viu 
muhe durante su prome bishita na Aruba. Reina Maxima a 
expresa tambe cu nan bishita a culmina den broche de oro cu 
e parti carnavalesco na unda cu e tambe por a baila v sinti con 
Aruba ta celebra nos cultura, nos Carnaval. 


Prinses Amalia tambe a expresa cu su bishita tawata un 
experiencia unico v ta sumamente contento v agradici cu e 
aprecio y e calor cu el a sinti di e pueblo di Aruba especialmente 
di nos muchanan cu a demostra un aprecio y calor genuino na 
nos Prinses. Esaki, Prinses Amalia a expresa ta loke e ta hiba 
mas den su curason di su bishita na nos pais. 


Nos ta mira atras riba dos dia di bishita di Famia Real hopi bon 
planifica v hinca den otro. Prome Minister ta gradici Rev Willem 
Alexander, Reina Maxima v Prinses Amalia pa nan bishita. 
Prome Minister ta gradici sefiora Nicole Hoevertsz v henter 
Comision Real. Prome Minister ta gradici S.E.Gobernador 
Alfonso Boekhoudt cu tawata anfitrion di bishita di Famia Real 
na Aruba. Tambe Prome Minister ta gradici tur esnan cu a traha 
duro pa haci bishita di Famia Real un exito. Y Prome Minister 
ta gradici pueblo di Aruba pa mustra nos miho cara pa laga nos 
huespednan real y ekipo cu a acomparia nan, sinti nan mes 
den tur confortabilidad. 

Mill Arends 


MINISTER 


Ministerio di Naturalesa conhuntamente cu Ministerio di 
Economia a firma un acuerdo cu Qredits Microfinanciering pa 
lansa e proyecto di Agri-Loan. 


Pa cunukeronan, e retonan pa cuminsa un negoshi di agricultura 
ta varia di clima, tereno, conocemento, financiamento y costo di 
produccion. Ambos Ministers Arends y Minister Wever ta mira 
e oportunidadnan pa eleva e sector di agricultura pa hacie 
un parti vital di nos economia, como proveedor di cuminda y 
productonan esencial pa nos comunidad. Pa e motibo aki a 
desaroya e Agri-Loan pa atende cu e reto di financiamento, 
ofreciendo estimulo pa asina sigui aporta na nos sector 
Primario paso pa paso. 


E Agri-Loan lo crea un fondo di 3 miyon florin destina pa 
cunukero local. E fondo lo ser reparti den lening individual di 


entre 5 pa 200 mil florin cu un interes reduci di 2%. Qredits 
Microfinanciering lo uza Aruba como un modelo pa futuro 
proyectonan den Reino. 


Ademas di Agri-Loan, Qredits a colabora cu Gobierno di 
Aruba pa lansa e Agri-Business Academy. E curso ta enfoca 
ariba maneho di empresa y desaroyo di un plan financiero 
adapta specificamente pa cunukero local. 25 participantenan 
ta siguiendo e curso di 12 siman pa bira agricultor comercial. 
Lo tin oportunidad pa mas cunukero interesa registra pa dicho 
curso. 


Un palabra di gradicimento na Qredits y su team completo pa 
colabora cu Gobierno di Aruba pa realisa e fondo unda por 
aporta na nos sector di agricultura y nos futuro seguridad di 
alimentacion. 

Un espectaculo fantastico v impresionante dedica na nos 
Libertador Betico Croes 


Siman pasa Aruba a celebra Dia di Betico. Despues di dos afia 
cu no tabata tin actividad publico pa motibo di e pandemia, e 
Manifestacion Cultural por a tuma luga bek dia 24 di januari 
riba Plaza Libertador Betico Croes. Un bunita programa a 
wordo presenta cu a sobrepasa tur expectativa e anochi aki 
na vispera di Dia di Betico, fecha natalicio di nos Libertador. 
E anochi a inicia cu un feria culinario Arubano cu benta di 
cuminda crioyo, cos dushi y artesania. Pa inicia e ambiente 
tabata tin e presentacion di Caha di Orgel 'Olga' v despues 
entretenimento musical di Grupo Tipico 'Brindis'. 


E programa oficial a inicia cu Himno di Aruba interpreta pa 
Tabitha Smith-Heemstadt acompaña pa e ‘All Star Band’ bao 
direccion di e Maestro Raul Piar. Despues cu e Maestro di 
Ceremonia Lorene Flores a vama un y tur bonbini, a sigui 
discurso di Minister di Finansa v Cultura, Xiomara Maduro, 
anfitriona di e Manifestacion Cultural kende den su discurso 
a enfatisa riba e calidad di accionnan di nos Libertador pa por 
a logra e libertad di nos pueblo. E palabranan cu a resalta 
den su discurso tabata 'perseverancia, determinacion v amor 
patrio’. Despues a sigui cu e prome acto cultural cu tabata 
presentacion di ‘NLG Dancers’ bao guia di Marisol Peña. Nan 
a presenta un baile di cinta cuadra bou notanan di e cancion 
‘Nora Mariso!’ di Padu del Caribe. Despues e talentoso hoben 
Brandon Dirksz cu pasion pa e lucha di Betico, a declama e 
poesia 'Gratitud' na honor di Betico. 


E ambiente musical a inicia cu un concierto pa Dia di Betico 
presenta pa 'All Star Band' bou direccion di e Maestro Raul 
Piar kende a acompaña nos artistanan. Eltienne Yarzagaray 
a presenta e cancion ‘Un instrumento”, Arelys Domacasse- 
Franken 8 Abigayle Domacasse cu a presenta 'Atardi', 
Sidney Simoons a canta e cancion “Libertad, Ghislaine Grant- 
Comenencia a presenta 'Curashi', Jose David Polanco a 
presenta e cancion ‘Promesa na Aruba”. Hilyann Croes a canta 
“E Solo ta despidi,' Chris Kross a presenta ‘Chanita' y Susjaira 


presentacion di John Francis Jacobs 8 Rachel Kraaijvanger 
cu e cancion ‘Ken ta Betico, Rygel Kock cu a presenta e 
‘Dalia’ riba steelpan y Jersey Sophia a deleita tur presente cu 
e cancion ‘Dushi Hende bo ta’. Na final tur artista a bin hunto 
riba escenario y na un forma masha emocional a presenta e 
cancion 'Man den Man 

Continuacion PUEBLO A CELEBRA DIA DI BETICO CU UN BUNITA MANIFESTACION.... 


Despues di e tremendo concierto di e artistanan local acompaña 
pa 'All Star Band' a sigui cu presentacion hopi emotivo cual 
tabata un video di varios di e discursonan y expresionnan 
historico di Betico Croes, cu a pone esnan presente re-biba e 
lucha hiba pa nos 

Libertador. Expresionnan manera 'si mi cay na caminda, gara 
e bandera y sigui cu e lucha,’ 'mi no ta un tata di un famia di 
homber, muhe y 4 yiu, pero un tata pa henter un pueblo,’ a 
keda rezona riba e Plaza cu ta hiba su nomber. 


E anochi a sera cu un tremendo ambiente musical presenta pa 
‘Robert Jeand'or y su Solo Banda Show' cu a trece un dushi 
ambiente y na final a wordo acompaña pa grupo di baile ACE 
presentando varios disfras di nos carnaval. 

Minister Maduro ta gradici e invitadonan y publico presente 
cu a bini hunto un biaha mas riba Plaza Libertador Gilberto 
Francois 'Betico' Croes pa celebra Dia di Betico cu hopi alegria 
y emocion. Como tambe un danki special na tur e musico y 
artistanan pa nan excelente y bunita presentacion. E mandatario 
di cultura ta gradici Comision Celebracion Dianan Nacional pa 
organisa e bunita evento aki digno di nos Libertador Betico 
Croes. #MinFIC 

Diahuebs den dia Minister Dangui Oduber conhuntamente cu 
CEO di Aruba Ports Authority NV (APA), sr. Marc Figaroa a reuni 
cu Royal Caribbean Cruiselines (RCCL). Nan dos a forma parti 
di un delegacion di reino hulandes. E delegacion aki a consisiti 
di Consul Generaal di Hulanda na Merca sra. Emmerink, 
Secretaris Generaal di Buitenlandse Zaken, sr. Huijts y tambe 
directornan di DWH y sra. Eechoud cu ta directora di DWH. 


Na e reunion a hiba tremendo combersacionnan caminda Royal 
Caribbean Cruiselines a duna pais Aruba credito pa e bunita 
resultadonan di turismo crucero y a informa na mes momento 
cu Aruba ta e di dos puerto den caribe cu miho performance. 

Nan a recorda con na aña 2021, Minister Oduber hunto cu sr. 
Figaroa, durante pleno pandemia a bishita e oficina di Royal 
Caribbean pa informa nan cu Aruba tin tur protocol cla pa 
asina habri e fronteranan maritimo. E dia di e reunioin ey no 


tawata tin ningun empleado na nan oficina principal. Tawata 
solamente e delegacion di Aruba y e team di RCCL. Despues 
di esaki Aruba a bira e prome pais riba nan intenarario na juni 
2021 y awe RCCL ta hopi agradecido pa esaki. 


Royal Caribbean a gradici Aruba pa e vision, e curashi y 
determinacion mustra. 

Pa aña 2022 Royal Caribbean a trece 240.000 turista crucero 
y pa aña 2023 ta proyecta pa trece 310.000 turista crucero. 
Esaki ta un aumento di casi 30% y ta demostra confianza den 
e maneho. 


Minister Dangui Oduber ta gradici e Consul Generaal sra. 
Emmerink, e Secretaris Generaal sr. Huijts pa forma parti di e 
delegacion di Reino. 

Minister Dangui Oduber: 

Minister di Turismo 8 Salud Publico, Sr. Dangui Oduber, ta 
satisfecho di por anuncia cu pa prome biaha na Aruba un 
operacion pa kita un tumor for di higra a wordo haci cu e aparto 
Sonopet di e compania Stryker. E operacion aki tabata posibel 
danki na e cooperacion entre Horacio Oduber Hospital (HOH) 
y Universitair Medisch Centrum na Utrecht (UMC Utrecht). 
Den cuadro di esaki, e aparato aki a wordo busca, cual ta 
wordo huza pe specialisacion di neurocirugia pero cu tambe 
por wordo uza pa cirugia di higra. 


E ciruhano Jan Ringers, kende tin 10 luna caba trahando 
na HOH, tin hopi experiencia trahando cu e aparto akinan 
na Hulanda. Consecuentemente, ora cu tabatin un pashent 
pendiente pa bay afo pa kita tumor di higra ela dicidi di tuma 
e reto pa hasi e cirugia akinan mes na Aruba, mirando cu e 
aparato aki ta disponible na HOH. Conhuntamente cu e team 
di Operatie Kamer, Dokter Ringers a haci e operacion cu a 
resulta uno exitoso. Remarkabel ta cu te ainda esaki ta e 
prome cirugia di su tipo hasi den Caribe Hulandes. 


E team completo di HOH ta sumamente orguyoso pasobra pa 
prome biaha no mester a manda un pashent afo. E cooperacion 
entre Hospital cu UMC Utrecht a obtende e aparto aki pa 
loke ta neurocirugia. E aparato ta originalmente destina pa e 
neurociruhano haci operacionnan di cerebro. Sinembargo,e 

ciruhanonan general tambe por haci uzo di esaki. Esaki sigur 
ta un stap hopi grandi den calidad di cuido medico na Aruba. E 
prome operacion exitoso aki ta un stap pa nos mes por atende 
nos hendenan na nan pais, sin cu mester manda nan leu for di 
cas V for di famia. 


E aparato aki ta hasi un diferencia inmenso den diferente 
operacion grandi. Danki na AZV v e cooperacion entre HOH 
cu UMC Utrecht a logra adkiri e aparato aki. E cooperacion 
cu UMC Utrecht ta dunando resultadonan hopi existoso 
cu diferente operacionan tumando luga na HOH. Esaki ta 
contribui grandemente na cuido medico di Aruba y lo trece mas 
oportunidadnan pa servicio na beneficio di nos pashentnan. 

A REUNI CU DOKTER FORENSICO Y A RICIBI 


UN PRESENTACION AMPLIO PA LOKE TA E 
DESAROYO DI E MEDICO FORENSICO PA ARUBA 


Recientemente, Minister di Husticia y Asuntonan Social Sr. 
Rocco Tjon a reuni cu dokter forensico Dr. Ricardo Scholten 
y e dokter forensico cu actualmente ta studiando den exterior 
esta Dr. Vincent Latour. Durante e reunion aki a ricibi un 
presentacion amplio y informativo tocante e trabounan cu 
un dokter forensico por eherce, como tambe e rol di e dokter 
forensico pa Aruba. Tambe, a ricibi recomendacionnan como 
tambe algun propuesta di con pa drecha algun puntonan cu tin 
actualmente. 


Manera ta conoci, Ministerio di Husticia y Asuntonan Social, 
conhuntamente cu Departamento di Salubridad Publico (DVG) 
a logra pa Aruba tin su propio dokter specialisando desde 
maart 2022 pa bira medico forensico pa Aruba. Mientrastanto 
tambe a logra pa contrata un medico forensico for di Hulanda 
desde 1 di december 2022, esta Dr. Ricardo Scholten. 


Durante un reunion positivo, aelabora riba e leynan y reglamento 
huridiconan actual cu lo mester wordo revisa y adapta pa loke 
ta e trabounan y responsabilidadnan specifico di un dokter 
forensico. Como parti di e trayecto pa loke ta e trabounan 
forensico na Aruba actualmente, a tene combersacionnan cu 
e diferente socionan pa delinea esakinan. A base di esaki a 
logra señala y deduci e necesidad pa un dokter forensico aki 
na Aruba. 


Mirando e indicacionnan menciona, ministerio di Husticia y 
Asuntonan Social a tuma e iniciativa pa bin cu un comision riba 
e tereno social como tambe hudicial, pa asina hunto revisa, 
adapta y forma convenionan entre diferente socio pa asina 
facilita e trabounan di e dokter forensico na Aruba. E desaroyo 
aki tin su bentahanan y ta un logro grandi pa cu e cadena 
hudicial, social y medico. 

Recientemente,  Marinierskazeme a 
organisa e tradicional recepcion di aña 
nobo. Minister Endy Croes hunto cu colega 
Prome Minister di Aruba, Evelyn Wever — 
Croes, Minister Geoffrey Wever, Minister 
Ursell Arends y Presidente di Parlamento, 
Edgard Vrolijk a atende e recepcion aki. 
E celebracion ameno a tuma luga na 
Marinierskazerne na Savaneta. Gobierno 
di Aruba y Marinierskazerne tin un relacion 
estrecho, esaki sigur ta wordo refleha 
specialmente den e temponan dificil unda 
mester mantene nos fronteranan sigur. 
Marina Real, ta hunga un rol importante 
conhuntamente cu Kustwacht, Aduana y 
nos autoridadnan local. 


Hunto ta haciendo trabounan extra y realmente duro pa 
mantene nos costanan sigur. Den un combersacion personal 
cu Luitenant-kolonel der mariniers, T.A.H van Wijk tabatin cu 
Mandatario di Deporte, a haci invitacion na Minister di Endy 
Croes pa duna inicio na e di 31 edicion di Ronde van Aruba, 
cu ta tuma luga dia 12 di mei binidero. Minister Endy Croes 
a agrega cu muy probalemente e famoso “Open Dag” di 
Marinierskazerne ta tuma luga e aña aki dia 1 di mei. 

Lo tin camara di siguridad instala riba ruta di Carnaval 


Minister di Labor, Energia y 
Integracion Glenbert Croes tabata 
presente den Conferencia di Prensa 
di Gobierno cu colega Minister di 
Husticia y Asuntonan Social Rocco 
Tjon pa anuncia inicio proyecto di 
camara di siguridad durante Carnaval 
riba e ruta di Carnaval. E proyecto 
aki ta un cooperacion entre Elmar y 
e vision di siguridad di Minister Tjon. 


Minister Glenbert Croes extende 
palabranan di gradicimento 
na colega Minister Tjon pa su 
iniciativa, insistencia, dedicacion 
y determinacion, riba e tema di 
siguridad di nos Pais. Ademas ta 
gradici sr. Tico Koolman y henter e 
team di profesionalnan di Elmar cu a 
forma parti di realisacion di e proyecto 
aki. Elmar como un compania di Pais 
Aruba ta mustra nan boluntad pa apoya interes di nos Pais 
door di cada biaha amplia nan servicio. Den e caso aki por 
mira esaki a traves di nan aporte den e tema di siguridad. 


“Temponan ta cambia y p'esey mester un minister di husticia 
cu vision y determincacion. E proyecto piloto di camarnan 
di siguridad ta forma parti di e fundeshi cu Minister Tjon ta 
poniendo pa henter Aruba por gosa di siguridad. Y pa nos 
yiunan lanta den e ambiente di siguridad cu Aruba semper a 
conoce. Awor aki cu ta den temporada carnavalesco e deseo 
ta pa henter comunidad gosa sin cu cos mester bay for di man, 
pero den caso cu esaki no ta e caso, Cuerpo Policial awor 
tin mas tools pa por actua hopi mas lihe”, Minister Croes a 
termina bisando. 

Minister Glenbert Croes: 


PROFESIONALNAN A IDENTIFICA E 
PROBLEMA CU A CAUSA E BLACKOUT 


Ta calcula cu otro siman lo ricibi resultado final 


Siman pasa Aruba a conoce e prome Blackout pa aña 2023. 
Esaki despues cu tabatin varios blackout cu a tuma luga e 
aña anterior. Minister di Labor, Energia y Integracion Glenbert 
Croes a expresa cu e meta di gobierno ta pa haya sa kico causa 
e blackout y pa yega na un solucion. Den cuadro di esaki tin 
un ekipo di profesional internacional independiente, trahando 
hunto cu e profesionalnan local pa identifica e problema. 


Minister Croes a splica cu hustamente un dia prome cu e 
blackout a tuma luga diabierna ultimo, e audit cu a laga 
haci a termina. Inmediatamente ora e blackout a sosode, 
e profesionalnan a regresa Aruba y conhuntamente cu e 
profesionalnan di Utilities, Elmar y WEB nan a logra identifica 
e problema y awor nan ta trahando riba e solucion. Minister 
Croes a sigui bisa cu e inversion cu a haci ta esun di mas 
grandi den historia di WEB, pues e ta causa frustracion cada 
biaha cu tin un blackout. Ademas di e frustracion, e daño cu e 
blackout ta causa nos economia ta hacie inaceptabel pa keda 
sosode. E inversion miyonario den WEB tabata hustamente pa 
evita casonan di Blackout. Riba instruccion di Minister, a busca 
“independent auditors' pa traha hunto cu profesionalnan local 
pa identifica e problema. E meta aworaki ta pa traha un plan, 
pa accion wordo tuma y e roadmap pa solucion wordo haya. 


E resultadonan preliminario ta cla, pues ta calcula cu pa otro 
siman lo tin e resultado final. Lo tene un rueda di prensa hunto 
cu e empresanan pa informa y responsabilisa na comunidad, 
Minister Croes a finalisa. 

RECONOCE BO IMPACTO PA BO DESPERDICIO 


(Aruba's waste management blueprint) 


NO, Mi ta scoge pa sigui cu Serlimar of Ecotech Un gran parti di mi desperdicio 
pa recohe mi desperdicio. lo wordo procesa pa poni den 
*e opcion aki no tin cambio di prijs bales y deposita na Sero Teishi 


Bo ta di acuerdo cu 


mester cambia e 


manera di anda cu bo Sl, Mi ta scoge pa haci algun cambio den mi cas/negoshi. 
desperdicio? *e opcion aki lo por tin cambio di prijs, algun ta pornada, algun pa un prijs chikito y 
algun bo ta haya placa a cambio. 


Bo opcion pa cada tipo di desperdicio: 


PLASTIC PLASTIC BEACH PARTY, ARUPRO ECOTECH FREEZONE 5 


GREEN WASTE/PALLET 
BLANCO MESA 
VEHICULO, METAL, E-WASTE Esaki ta inclui productonan manera frigidaire, 
Y "WHITE GOODS" airco, computers, et 
AZETA DI MOTOR, DALTRA TARENTRA 
HVDROLIC V GEAR 


Bo kier haci mas2 


rens SI 
DUMP ILEGAL/MONDI PARKIETENBOS SER EISHI a も み RECICLA MINIMALISA PREVENI 


PROHIBI We RECONOCE BO IMPAC MAS PREFERA 


E herarkia di desperdicio ta indica e impacto di e metodo cu ta wordo uza pa procesa desperdicio. 


Ministerio di Transporte, Integridad 
Naturalesa y Asuntonan di Adulto Mayor 


"Nada no ta cambia, si nada no cambia! 
Reconoce bo impacto, un Aruba dushi ta un Aruba cu nos por maneha nos sushil' 
Minister Ursell Arends 


www.trashtocasharuba.org 


Pa mas informacion: 
https://trashtocasharuba.org/pages/dump-parkietenbos 


A 


Ora un ciudadano ta carga su responsabilidad, e por bira un 
heroe. Pero sie no carga su responsabilidad, e no por bira un 
heroe. Cada un ciudadano tin un responsabilidad di carga 
pa hiba nos famia y nos pais padilanti. Algun tin un 
responsabilidad mas grandi cu otro. Pero echo ta cu nos tur 
mester carga nos responsabilidad. Ban sigui carga nos 
responsabilidad pa un Aruba integro. Nos no por pas'e pa 
nos futuro generacion. Ban hunto, den union, y cu 
positivismo, nos carga nos responsabilidad. 


